STANOVISKO VLÁDY SR
K SPRÁVE O PRIEBEHU A VÝVOJI PODOZRENÍ Z ÚDAJNÝCH NÁSILNÝCH STERILIZÁCIÍ RÓMSKYCH ŽIEN V SLOVENSKEJ REPUBLIKE
A O PRIJATÝCH KROKOCH A OPATRENIACH

Slovensko za posledných štrnásť rokov prešlo neľahkú cestu v procese budovania demokracie a upevňovania právneho štátu.  Na tejto ceste sa vlády SR museli vyrovnať s rôznymi výzvami a čeliť rôznorodým dôsledkom prežitkov nedávnej minulosti.  V zrýchlenom tempe napĺňania vízii a prebudovávania inštitúcií, uskutočňovania reforiem a tvorby koncepcií,  sa najzložitejším javila a stále javí postupná zmena zmýšľania ľudí a ich prispôsobenie sa novým na inej filozofii postaveným, demokratickejším pilierom našej spoločnosti, stojacim na ochrane a dodržiavaní ľudských práv.

V tomto procese zmeny dôležitú úlohu hrajú správy o dodržiavaní ľudských práv, ktoré nastavujú zrkadlo týmto snaženiam.  Vláda Slovenskej republiky s prekvapením vzala na vedomie, že v zahraničí sa objavila publikácia Telo i duša, ktorá tvrdila, že v Slovenskej republike sa masovo porušujú zákony SR formou nezákonných sterilizácií.  Publikácia bola zverejnená v zahraničí skôr a bez toho, aby orgány resp. relevantné organizácie SR boli čo len informované o tomto plánovanom kroku.  Vláda Slovenskej republiky považuje takýto spôsob konania za neprijateľný a odmieta všetky formy  manipulácie s témou údajných sterilizácií.

	Na základe iniciatívy členov vlády SR začali vo veci konať všetky ústavné inštitúcie, ktoré v právnom štáte v takomto prípade konať majú.  Vytvorila sa expertná skupina v gescii Ministerstva zdravotníctva Slovenskej republiky, ktorá prešetrila zverejnené indície z odborného hľadiska.  Minister vnútra zriadil špecializovaný tím vyšetrovateľov (zo 4 členov 3 boli ženy), vyšetrovanie indícií prebehlo pod dohľadom Generálnej prokuratúry Slovenskej republiky, Výboru NR SR pre ľudské práva, národnosti a postavenie žien, a do procesu boli zapojení aj zástupcovia občianskeho sektoru.

Správa Telo i duša vzbudila znepokojenie aj na medzinárodnej politickej scéne.  Predmetom tohto znepokojenia bola nielen samotná problematika údajných nezákonných sterilizácií, ale aj obavy z trestného stíhania autoriek predmetnej publikácie, ktoré kompetentné orgány SR vyvrátili.  Vláda SR zároveň umožnila expertom medzinárodných organizácií a inštitúcií posúdiť celú záležitosť priamo v SR.  Ich odporúčania berie vláda SR na vedomie a využije ich pri riešení situácie.

	Pri dôkladnom prešetrení niektorých sterilizácií žien však boli zistené nedostatky  procedurálneho charakteru.  Vláda preto iniciuje revíziu príslušnej zdravotníckej legislatívy SR, a to takým spôsobom, aby bola v súlade s legislatívou EÚ a medzinárodnými záväzkami SR.  Vláda je pripravená zorganizovať ďalšie školenia pre pracovníkov zdravotníctva, polície, sociálnej  sféry , ako aj verejnej správy za účelom  prehĺbenia humanizácie nimi poskytovaných služieb.

Správa o priebehu a vývoji podozrení z údajných násilných sterilizácií rómskych žien v Slovenskej republike a o prijatých krokoch a opatreniach

Správu Telo i duša , násilné sterilizácie a ďalšie útoky na reprodukčnú slobodu Rómov na Slovensku oficiálne zverejnilo dňa 28. januára 2003 Centrum pre reprodukčné práva, so sídlom v New Yorku (CRR, zastúpené Christinou Zampas a konzultantkou Inou Zoon) v spolupráci s Poradňou pre občianske a ľudské práva,  so sídlom v Košiciach (POĽP, zástupkyňa Barbora Bukovská)
Slovenská verzia:  http://www.tolerancia.sk 
Anglická verzia:  http://www.reproductiverights.org/pub_bo_slovakia.html

Prvá informácia o správe „Telo i duša“
p. Barbora Bukovská, výkonná riaditeľka Poradne pre občianske a ľudské práva, oznámila listom/faxom plánované zverejnenie správy a požiadala o stretnutie predsedu vlády SR Mikuláša Dzurindu a podpredsedu vlády SR Pála Csákyho v termíne do konca januára 2003.

Podanie trestného oznámenia
Na základe príkazu podpredsedu vlády z 22. januára 2003, list č. 160/03 CSY, Sekcia ľudských práv a menšín ÚV SR podala  23. januára 2003 trestné oznámenie na neznámeho páchateľa pre podozrenie z vykonávania nedobrovoľnej násilnej sterilizácie rómskych žien, čím by mohol byť spáchaný trestný čin ublíženia na zdraví (§221-224).  Podnet zároveň obsahoval žiadosť o začatie trestného stíhania za trestný čin šírenia poplašnej správy (§199),  pokiaľ by sa nepreukázal trestný čin ublíženia na zdraví.

Stretnutie s autorkami správy – 27. január 2003
Z poverenia predsedu vlády SR Mikuláša Dzurindu a podpredsedu vlády SR Pála Csákyho sa dňa 27. januára 2003 uskutočnilo stretnutie medzi zástupcami Sekcie ľudských práv a menšín Úradu vlády SR / SĽPaM ÚV SR / a autorkami správy Telo i duša. Generálna riaditeľka Sekcie informovala autorky správy o podaní trestného oznámenia na neznámeho páchateľa pre podozrenie z vykonávania nedobrovoľnej násilnej sterilizácie rómskych žien, čím mohol byť spáchaný trestný čin ublíženia na zdraví (§221-224), ako aj o fakte, že v závere predmetného trestného oznámenia  sa nachádza žiadosť o začatie trestného stíhania za trestný čin šírenia poplašnej správy (§199), ak sa nepreukáže trestný čin ublíženia na zdraví (§221-224).  Upozornila, že oznámenie o trestnom čine šírenie poplašnej správy sa stane účinným až v prípade, ak by sa vyšetrovaním nepreukázal trestný čin ublíženia na zdraví.  Na stretnutí bol niekoľko krát zdôraznený fakt, že vláda SR považuje násilné sterilizácie za závažné porušenie ľudských práv, ktoré je nekompatibilné s politikou vlády SR.

Informovanie členov vlády a žiadosť o súčinnosť
Podpredseda vlády SR Pál Csáky požiadal 27. januára 2003 listom predsedu vlády SR Mikuláša Dzurindu, ministra zahraničných vecí, ministra zdravotníctva, ministra spravodlivosti, ministra vnútra, generálneho prokurátora a prezidenta Policajného zboru o osobitnú pozornosť a dohľad nad vyšetrovaním v oblasti ich pôsobnosti (resp. o súčinnosť v oblasti ich pôsobnosti).

Začatie trestného stíhania
Dňa 31.januára 2003 vyšetrovateľ Krajského úradu justičnej polície PZ SR v Košiciach začal trestné stíhanie pre trestný čin genociídia podľa § 259 ods. 1 písm. b) Trestného zákona.. Vyšetrovateľ uznesením prekvalifikoval podanie SĽPaM ÚV SR (trestný čin ublíženia na zdraví (§221-224)) na trestný čin genocídia (§259 ods. 1 písm. b) na základe oznámenia dvoch poškodených rómskych žien. V uznesení bola uvedená NsP Krompachy ako nemocnica, v ktorej malo dôjsť k sterilizácii dvoch poškodených žien, ale v uznesení je uvedený aj predpoklad, že ďalších 26 sterilizácií, vykonaných bezdôvodne a bez súhlasu rómskych žien bolo vykonaných aj na ďalších gynekologicko-pôrodníckych oddeleniach

List zástupkyne Generálneho tajomníka Populačného Fondu OSN ( UNFPA) ministrovi R. Zajacovi
V liste faxovanom dňa 31.1.2003 p. Thoraya Ahmed Obaid, zástupkyňa generálneho tajomníka Populačného Fondu OSN adresovanom ministrovi zdravotníctva SR R. Zajacovi, vyzýva vládu SR k ochrane obetí údajných sterilizácií a k vyšetreniu podozrení a upozorňuje, že Slovenská republika sa pripojila k vyhláseniu z Medzinárodnej konferencie ( ICPD) v r. 1994, ktoré vyzýva vlády k prijatiu opatrení na ochranu reprodukčných práv pred akoukoľvek formou diskriminácie.

Reakcia lekárskej verejnosti , polície, MZ SR  a GP na trestné stíhanie
Vedenie NsP Krompachy (28.2.2003) ako aj Regionálna lekárska komora Košice (4.2.2003) listami odmietli obvinenia o sterilizácii rómskych žien bez ich súhlasu v nemocniciach spomínaných v správe Telo i duša.
Krajský úrad justičnej polície PZ SR v Košiciach 3. februára 2003 uznesením pribral Lekársku fakultu Univerzity Komenského v Bratislave na podanie znaleckého posudku. Na žiadosť Krajského úradu justičnej polície PZ minister zdravotníctva SR zabezpečil súčinnosť MZ SR s Krajským úradom justičnej polície PZ a vyhovel žiadosti o zbavenie mlčanlivosti niektorých zamestnancov NsP Krompachy. Poverením č. 14 určil 13. februára 2003 kontrolnú skupinu zloženú zo zástupcu Ministerstva zdravotníctva SR, vybraných odborníkov a znalcov v odbore gynekológia a pôrodníctvo a poveril ju vykonať mimoriadnu odbornú kontrolu na gynekologicko – pôrodníckom oddelení v Nemocnici s poliklinikou Krompachy.
Generálna prokuratúra SR potvrdila prijatie trestného oznámenia (31.1.2003) o oznámila prijatie okamžitých a účinných opatrení na urýchlené preverenie oznámenia a úmysel dozorovať priebeh vyšetrovania.

Informácia pre Parlamentné zhromaždenie Rady Európy
30. januára 2003 na základe vlastnej iniciatívy p. Ina Zoon, p. Barbora Bukovská a p. Christina Zampas predložili informácie zo správy Telo i duša  Výboru pre sociálne, zdravotné a rodinné záležitosti Rady Európy. Podľa správy Stálej Misie SR pri Rade Európy v Štrasburgu, správa zaujala poslankyňu Christine McCafferty (Veľká Británia), ktorá , ako spravodajkyňa Výboru, v tom čase pripravovala Správu o európskej stratégii rozvoja sexuálneho a reprodukčného zdravia.  Pozíciu Slovenska na zasadaní výboru obhajoval poslanec NR SR J. Baška.  Na záver zasadnutia Výboru bolo prijaté uznesenie, v ktorom sa ukladá  spravodajkyni Výboru poslankyni Ch. Mc Cafferty situáciu sledovať, a tajomníčka Výboru navrhla ako najlepšie riešenie cestu spravodajkyne do Slovenskej republiky.

List komisára EK G. Verheugena
Komisár Verheugen v liste z  4.2.2003 zdôraznil závažnosť obvinení v správe Telo i duša, a uvítal okamžitú reakciu podpredsedu vlády SR Pála Csákyho.  Zároveň vyzdvihol nutnosť dôkladného, objektívneho a rýchleho preskúmania tvrdení aj vzhľadom na nadchádzajúce prerokovávanie prístupových zmlúv v Európskom parlamente.  Požiadal o informácie o výsledkoch vyšetrovania, ako aj o komplexné riešenie diskriminácie, spomínanej v správe, v rámci dlhodobej stratégie vlády SR.

Sťažnosť na priebeh vyšetrovania
6. februára 2003 p. Christina Zampas (CRP) a p. Barbora Bukovská (POĽP) informovali listom ministrov zdravotníctva, spravodlivosti a vnútra SR o údajnom obťažovaní a zastrašovaní rómskych žien zo strany policajtov počas vyšetrovania.  Zároveň požiadali ministrov, aby bezodkladne prijali kroky vedúce k zastaveniu zmienených odvetných akcií v rezortoch ich pôsobnosti.

Návšteva J.M.Wiersmu, spravodajcu EP pre SR na Slovensku, 6. februára 2003 
Súčasťou rozhovorov, ktoré sa konali v priebehu návštevy , bola okrem iných i téma údajných sterilizácií. J.M. Wiersma ocenil rýchlu reakciu vlády na obvinenia v správe a odporučil, aby sa urýchlil proces vyšetrovania, aby sa predišlo ovplyvneniu prístupového procesu Slovenskej republiky  do Európskej únie.
 
Sťažnosť na ubližovanie poškodeným
12. februára 2003 p. Christina Zampas (CRP) informovala listom ministrov zdravotníctva, spravodlivosti a vnútra  SR o postupe orgánov činných v trestnom konaní, v rámci ktorého požadujú zverejnenie mien poškodených od p. Bukovskej z Poradne pre občianske a ľudské práva.  Odvolávajúc sa na čl. 6 Deklarácie o práve a povinnosti jednotlivcov, skupín je orgán spoločnosti povinný podporovať a ochraňovať všeobecne uznávané ľudské práva a základné slobody (prijaté VZ OSN rezolúciou č. 53/144 dňa 9.12.1998), a označila takýto postup za porušujúci medzinárodné právo a vyzvala ministrov, aby zabezpečili ukončenie týchto aktivít a predišli tak ďalšiemu ubližovaniu poškodeným.

Odporúčania na zabránenie spochybniteľnosti vyšetrovania
Na základe stretnutia pracovníkov úradu vlády s expertmi a zástupcami mimovládneho sektora, ktoré sa konalo dňa 13.2.2003,  sa  podpredseda vlády SR Pál Csáky obrátil na ministra vnútra SR s nasledovnými odporúčaniami týkajúcimi sa vyšetrovania s cieľom zamedziť spochybneniu procesu vyšetrovania:
1.	sformovať osobitnú skupinu vyšetrovateľov zloženú z dobre vyškolených policajtov/policajtiek nepochádzajúcich z východoslovenského regiónu,
2.	členom komisie by mal byť aj psychológ a vyšetrovanie by malo byť dokumentované videozáznamami,
3.	zapojiť do procesu vyšetrovania aj zástupcov Komisie ministra vnútra SR na koordináciu postupu pri eliminácii rasovo motivovanej trestnej činnosti a extrémizmu, resp. členov Výboru NR SR pre ľudské práva, národnosti a postavenie žien
4.	zapojiť do procesu identifikovania poškodených aj zástupcov mimovládnych organizácií
5.	zapojiť expertov MZ SR pri vyhodnotení znaleckých posudkov
6.	verejne vyzvať spoluautorov správy Telo i duša na spoluprácu

Oficiálne pozvanie pre p. Christine McCafferty
Dňa 18.2.2003 podpredseda vlády SR Pál Csáky oficiálne pozval poslankyňu Christine McCafferty na tzv. prieskumnú návštevu (z angl. fact-finding mission) týkajúcu sa priebehu vyšetrovania podozrení o nedobrovoľných sterilizáciách rómskych žien.  Pozvánka bola vypracovaná na základe odporúčaní Stálej Misie SR pri RE zo dňa 7.2.2003 a 14.2.2003.  Pozvánka bola odoslaná na Stálu Misiu SR pri Rade Európy, pričom Stála Misia ju ďalej postúpila Výboru pre sociálne, zdravotné a rodinné záležitosti Rady Európy ako aj sekretariátu britskej delegácie Parlamentného Zhromaždenia Rady Európy v Londýne a zastupiteľskému úradu SR v Londýne.

Reakcia na pozvanie p. Christine McCafferty
Stála Misia pri Rade Európy v Štrasburgu informovala, že riaditeľ sekretariátu výboru prevzal pozvánku pre poslankyňu Ch. McCafferty a prisľúbil jej promptné doručenie.  Informoval, že Výbor pre sociálne, zdravotné a rodinné záležitosti Rady Európy by mohol rozhodnúť o oficiálnom vyslaní p. Ch. McCafferty už na zasadnutí 19.2.2003, príp. na svojom ďalšom zasadnutí 31.3.- 4.4.2003.

Listy medzinárodných inštitúcií na ochranu ľudských práv, Amnesty International, Londýn, 27.2.2003 , International Helsinki Federation, Viedeň, 2O.2.2003  
Generálna tajomníčka Amnesty International, p. Irene Khan, v liste adresovanom podpredsedovi vlády SR P. Csákymu ( kópie listu boli zaslané ministrom D.Lipšicovi, V.Palkovi, E.Kukanovi, generálnemu prokurátorovi M. Hanzelovi, splnomocnenkyni K. Orgovánovej ) upozorňuje v súvislosti s kauzou údajných sterilizácií na možné porušenia ľudských práv, konkrétnych článkov jednotlivých medzinárodných ľudskoprávnych zmlúv, najmä Medzinárodného dohovoru proti mučeniu, upozorňuje na potrebu prítomnosti senzitivity pri takýchto vyšetrovaniach a taktiež vyjadruje znepokojenie nad možným stíhaním autoriek správy.
Dokument Medzinárodnej Helsinskej federácie (IHF) sa venuje analýze možného porušenia jednotlivých ľudských práv a slobôd zakotvených v rôznych medzinárodných dohovoroch, záväzných pre SR v prípade stíhania autoriek správy.
Obidve inštitúcie obdržali promptnú odpoveď od podpredsedu vlády SR  Pála Csákyho vysvetľujúcu namietaný stav a poskytujúcu informáciu o podniknutých krokoch.

Médiá a tlačové vyhlásenie podpredsedu vlády SR Pála Csákyho
Dňa 24. februára 2003 vyšiel v denníku SME článok, ktorý napísal zástupcu mimovládnej organizácie Ľudia proti rasizmu, s názvom Sterilizácie a postoj vlády. 25. februára 2003 kancelária podpredsedu vlády SR Pála Csákyho vydala tlačovú správu Vláda chce vedieť „ iba“ pravdu, ktorá informovala o dôvodoch trestného stíhania, výzvu  k autorkám správy a k verejnosti, aby spolupracovali pri vyšetrovaní a zisťovaní „pravdy“.

Zasadnutie Výboru NR SR pre ľudské práva, národnosti a postavenie žien, dňa 24.2.2003
Výbor na svojom zasadnutí zaviazal Ministerstvo zdravotníctva SR, aby vypracovalo do 10.6.2003 komplexnú správu o kontrolách zameraných na sterilizácie vykonaných vo všetkých zdravotníckych zariadeniach v SR.

List Jana Marinusa Wiersmu, spravodajcu Európskeho parlamentu pre Slovenskú republiku
25. februára 2003 generálna riaditeľka Sekcie ľudských práv a menšín ÚVSR obdržala žiadosť o informácie týkajúce sa zabezpečenia vyšetrovania od J.M Wiersmu . List obsahoval aj vyjadrenie obáv, že prípad údajných sterilizácii môže ovplyvniť prístupový proces SR do EÚ. Po konzultáciách s relevantnými ministerstvami, MZ SR, MV SR, MZV SR,  J. M. Wiersma bol v odpovedi informovaný o všetkých prijatých opatreniach týkajúcich sa zabezpečenia vyšetrovacieho procesu v danej kauze. 

Informácia o vzniku skupiny poslancov britského parlamentu k problematike Rómov
Veľvyslanectvo Slovenskej republiky v Londýne informovalo dňa 27. februára 2003 , že vznikla v britskom parlamente neformálna skupina pre záležitosti Rómov zo strednej a východnej Európy, ktorú založil p. Paul Stinchcomb, poslanec Labour Party v Snemovni reprezentantov pre Willinghborough a Rushden v Northamptonshire. Skupina je spoločnou iniciatívou zakladateľa a mimovládnych ľudsko-právnych organizácií Európsky dialóg /European Dialogue/ a Rómske práva a prístup k spravodlivosti v Európe /Roma Rights and Access to Justice in Europe/. 
Oficiálnym zámerom skupiny je zistiť situáciu ľudských práv Rómov v krajinách strednej a východnej Európy, ktoré majú vstúpiť do EÚ. Skupina chce informovať poslancov britského parlamentu o situácii Rómov, a tak umožniť vládam EÚ vplývať na vlády kandidátskych krajín /KK/ na zlepšenie situácie Rómov ako podmienky pre vstup týchto krajín do EÚ.  Členkou tejto skupiny sa stala mimo iných aj poslankyňa Ch. McCafferty, ktorá v máji 2003 vykonala tzv. prieskumnú návštevu (z angl. fact-finding mission) na Slovensku z poverenia Rady Európy. 

Brífing kongresu USA na tému nútených sterilizácií a iných útokov na reprodukčné práva Rómov v SR, 7. marca  2003
Brífing organizovali americké neziskové organizácie Centrum pre reprodukčné práva a Plánovaného rodičovstva Globálni Partneri /Planned Parenthood Global Partners/ na ohlásenú tému a prezentáciu zistení v súvislosti s publikovaním správy Telo i duša.  Brífingu sa za SR zúčastnil veľvyslanec SR v USA, p. Martin Bútora. Opierajúc sa o najnovšie informácie poskytnuté Sekciou ľudských práv a menšín UV SR, veľvyslanec Martin Bútora informoval prítomných o všetkých krokoch vlády SR ako napr. zriadenie špecializovaného vyšetrovacieho tímu, rodovo vyváženého, so sídlom v Žiline, o spolupráci MV SR s mimovládnymi organizáciami a inými občianskymi aktivistami, hovoril o dozore Generálnej prokuratúry SR nad vyšetrovaním, o expertnej súdnoznaleckej úlohe Lekárskej fakulty UK, o dohľade nad transparentnosťou vyšetrovania prezidentom Parlamentu Rómov .Veľvyslanec Bútora zdôraznil záujem vlády SR o zapojenie autoriek správy do procesu vyšetrovania a prípadnej tvorby príslušnej legislatívy. Informoval prítomných o pripravovaných krokoch na komplexné riešenie rómskej problematiky, ktoré spočívajú v konkrétnych úlohách pre jednotlivé ministerstvá.
 
Žiadosť vedúceho Stálej delegácie Národnej rady SR v Parlamentnom zhromaždení  o informácie
Vedúci Stálej delegácie Národnej rady SR v Parlamentnom zhromaždení Rady Európy, poslanec NR SR Imrich Béreš sa dňa 17. marca 2003 obrátil listom na PPVL SR Pála Csákyho so žiadosťou o informácie v kauze sterilizácií rómskych žien vzhľadom na ohlásené témy pripravovaného riadneho zasadnutia Parlamentného zhromaždenia Rady Európy. Na pokyn podpredsedu vlády SR P. Csákyho Sekcia ľudských práv a menšín ÚVSR žiadanú informáciu vypracovala v slovenskom a anglickom jazyku.

Garancia objektívneho vyšetrenia údajnej sterilizácie rómskych žien zo strany prokuratúry
Ako informovala správa TASR zo dňa 18.3.2003, generálna prokuratúra SR prostredníctvom námestníka GP SR garantovala objektívne a spravodlivé prešetrenie podozrení z údajnej sterilizácie rómskych žien na východnom Slovensku.

Zamietnutie sťažnosti na nezákonnú sterilizáciu Krajským  súdom  v Košiciach 
Dňa 18. marca 2003 , v odvolacom konaní, Krajský súd v Košiciach rozhodol , že Rómka M. B. nebola nezákonne sterilizovaná v Nemocnici s poliklinikou (NsP) v Gelnici. Krajský súd v Košiciach tak potvrdil verdikt Okresného súdu (OS) v Spišskej Novej Vsi z roku 2002. Rozsudok sa stal právoplatným a nemožno sa proti nemu odvolať. Išlo o prvý prípad údajných nezákonných sterilizácii Rómiek na Slovensku, ktorý sa skončil na súde. M. B. zažalovala gelnickú NsP za údajnú nelegálnu sterilizáciu, ktorú jej v nemocnici mali urobiť v roku 1986 ako 17-ročnej pri druhom pôrode. Žiadala odškodné 400 000 korún a úroky z omeškania.
Po rozsudku OS v Spišskej Novej Vsi v neprospech Rómky, sa M. B. v v júli 2002 roka odvolala na Krajský súd v Košiciach. Ten po rozsiahlom dokazovaní žalobu zamietol dňa 18. marca 2003 a prvostupňový rozsudok plne potvrdil. 
Rokovanie Expertnej skupiny Rady Európy (MG S ROM) pre problematiku Rómov v Štrasburgu
Rokovanie MG S ROM sa uskutočnilo dňa 24. marca 2003 v Štrasburgu. V rámci bloku venovanému zdravotnej starostlivosti, správu Telo i duša, odprezentovala jedna z autoriek správy p. Ina Zoon. Okrem správy, p. Ina Zoon informovala o krokoch vlády SR, o trestných oznámeniach, o začatí trestného stíhania za genocídu, ako aj kritizovala vládu SR za stíhanie autoriek správy za šírenie poplašnej správy. Ina Zoon sa venovala aj výsledkom prešetrovania MZ SR v nemocnici v Krompachoch, ktoré boli zverejnené na internetovej stránke MZ SR 19. marca 2003. Na zasadnutí bol k dispozícii anglický preklad. Hovorila o fakte, že prieskum bol nedostatočný. Informovala o prípadoch, v ktorých polikliniky odmietajú rómskym ženám nahliadnutie do zdravotnej dokumentácie.
Na tvrdenia p. Iny Zoon reagovala veľvyslankyňa SR pri Rade Európy, Anna Lampertová, ktorá predniesla argumentáciu slovenskej strany, a tým uviedla niektoré tvrdenia Iny Zoon na pravú mieru. Slovenská strana distribuovala materiál v anglickom jazyku obsahujúci prehľad krokov vlády SR v kauze, pripravený Sekciou ľudských práv a menšín ÚV SR v spolupráci s odborom ľudských práv MZV SR,  ako aj dokument vypracovaný Spoločnosťou pre plánované rodičovstvo, čiastočne vyvracajúci fakty uvedené p. Inou Zoon. Stála misia SR pri Rade Európy odporúčala v horizonte cca. 6 mesiacov prezentovať pred Expertnou skupinou MG S ROM spolu s oficiálnou pozíciou SR aj výsledky vyšetrovania.

Komplexná správa Kongresu USA o stave dodržiavania ľudských práv na Slovensku zverejnená 31. marca 2003 ( http://www.state.gov/g/drl/rls/hrrpt/2002/18390.htm) 
Správa konštatuje, že SR v princípe rešpektuje ľudské práva, analyzuje podrobne jednotlivé kauzy možného porušenia ľudských práv vrátane kauzy údajných sterilizácií.  

Verejná výzva polície adresovaná poškodeným a autorkám správy
Dňa 1. apríla 2003 polícia cez tlačovú agentúru TASR zverejnila výzvu adresovanú nezákonne sterilizovaným Rómkam, aby vypovedali na ktoromkoľvek útvare Policajného zboru. Zároveň polícia vyzvala autorky publikácie Telo i duša , aby spolupracovali pri vyšetrovaní. 

Otvorený list od International Roma Women Network ( IRWN)  adresovaný predsedovi vlády SR  Mikulášovi Dzurindovi
Dňa 4.apríla 2003 predseda vlády SR obdržal otvorený list , ktorý vyjadroval znepokojenie Medzinárodnej organizácie ochraňujúcej ľudské práva Rómiek (IRWN) zo zastrašovania Rómiek políciou počas vyšetrovania, ktorý obsahoval výzvu k transparentnému vyšetrovaniu, ako aj podčiarkoval fakt, že násilné sterilizácie sú zločinom proti ľudskosti, tak ako to je zakotvené v medzinárodných zmluvách týkajúcich sa dodržiavania ľudských práv a slobôd. Na záver listu IRWN vyzývala Slovensko, aby rešpektovalo ľudské práva a hodnoty zdieľané všetkými demokratickými štátmi, a aby sa Slovensko postavilo ku kauze sterilizácií spôsobom demonštrujúcim právnosť štátu.

Vypracovanie argumentačných téz pre Zastupiteľské úrady SR v zahraničí
Začiatkom apríla 2003, Sekcia ľudských práv a menšín UV SR v spolupráci s odborom ľudských práv MZV SR, v súvislosti na problematiku údajných sterilizácií , vypracovala materiál v slovenskom ako aj anglickom jazyku obsahujúci argumentačné tézy pre zastupiteľské orgány SR v zahraničí s cieľom objektívne informovať zahraničie o krokoch vlády SR v predmetnej veci.

Vyhlásenie kongresmana Christophera H. Smitha, podpredsedu Helsinskej komisie USA ,na Medzinárodný deň Rómov,  8. apríla 2003
Vo vyhlásení kongresman Smith ocenil list predsedu vlády SR M. Dzurindu, v ktorom ho ubezpečuje, že hoci sterilizácie špinili Európu celé minulé storočie, Slovensko sa im postaví tvárou a nebude nič skrývať. Kongresman Smith vyjadril presvedčenie, že vyšetrovanie predmetnej kauzy prinesie aj do budúcna zmeny v systéme zdravotného zabezpečenia, ktoré budú súčasne preventívnymi krokmi chrániacimi občanov pred podobnými kauzami. V závere kongresman Smith privítal mnohé kroky súčasnej vlády SR v reforme systému ochrany ľudských práv a vyjadril nádej v skoré prijatie antidiskriminačného zákona.   

Opakovaná výzva vyšetrovateľov kauzy sterilizácií - STV1, 9.apríla o 19, 30
Vyšetrovatelia vyzvali autorky správy k aktívnej spolupráci pri vyšetrovaní, keďže predpokladajú, že autorkám správy záleží na zistení objektívnej pravdy. Opakovane vyzvali prípadné možné obete, aby sa prihlásili na ktoromkoľvek útvare policajného zboru, kde im službukonajúci policajt poskytne potrebné informácie o ďalšom postupe.

Tlačová beseda Rady mimovládnych organizácií rómskych komunít (RMO RK), dňa  11. apríla 2003
Predseda RMO RK, ku kauze údajných sterilizácií položil niekoľko otázok ako napr. keďže sa nepotvrdili podozrenia v Krompachoch a v Gelnici, spýtal sa komu vlastne poslúžilo publikovanie správy, a prečo neboli zverejnené pravé mená poškodených. Vyjadril silné obavy, že uvedená správa sa nezakladá na pravde, nechcel však predčasne hodnotiť nakoľko vyšetrovanie pokračuje.

Doplnková schôdza Organizácie pre bezpečnosť a spoluprácu v Európe /OBSE/ k ľudskej dimenzii na tému Rómovia a Sinti, 10.-11. apríla 2003 vo Viedni
Na schôdzi OBSE k ľudskej dimenzii zameranej na tému Rómov a Sinti  sa zúčastnila oficiálna delegácia vedená veľvyslancom Stálej misie SR pri OBSE . Oficiálnej schôdzi predchádzalo stretnutie zástupcov SR s autorkami správy moderované zástupcom OBSE. Počas OBSE stretnutia bol distribuovaný materiál Informácia vlády SR o stave vyšetrovania údajných nezákonných sterilizácií rómskych žien. Na schôdzi USA dali k dispozícii komplexný analytický materiál o histórii sterilizácii v bývalom Československu a na Slovensku vypracovaný právnym oddelením komisárov. Centrum pre reprodukčné práva a Poradňa pre občianske a ľudské práva na schôdzke dali prítomným k dispozícii materiál, ktorý obsahoval odporúčania pre vládne vyšetrovanie kauzy.

List osobitného spravodajcu Komisie pre ľudské práva OSN pre podporu a ochranu práva na slobodu a myslenie slova a osobitnej zástupkyne generálneho tajomníka OSN pre záležitosti ochrancov ľudských práv – 11. apríla 2003
Dňa 11. apríla 2003 oslovili Ambeyi Ligabo, osobitný spravodajca Komisie pre ľudské práva OSN pre podporu a ochranu práva na slobodu a myslenie slova, a Hina Jilani, osobitná zástupkyňa generálneho tajomníka OSN pre záležitosti ochrancov ľudských práv, listom ministra zahraničných vecí vo veci prešetrovania obvinení z údajných nezákonných sterilizácií rómskych žien.  V liste reagovali na medializované správy o možnom trestnom stíhaní autoriek.  Poukázali pritom na Deklaráciu o právach a povinnostiach jednotlivcov, skupín a orgánov spoločnosti podporovať a ochraňovať všeobecne uznávané ľudské práva a obrátili sa na vládu aby plne zabezpečila slobodu prejavu autorkám správy.

Koordinačná porada k stavu prešetrovania podozrení na nedobrovoľné sterilizácie rómskych žien , dňa 16.4.2003 na ÚV SR
Generálna riaditeľka Sekcie ľudských práv a menšín ÚVSR informovala zúčastnených o doplnkovej schôdzke OBSE k ľudskej dimenzii na tému „Rómovia a Sinti“, ktoré sa uskutočnilo 10.-11.4.2003 vo Viedni.  Zdôraznila pritom 2 roviny, v ktorých bola téma údajných násilných sterilizácií rómskych žien na Slovensku prezentovaná na OBSE: 1) z pohľadu vyšetrovania trestných oznámení na neznámeho páchateľa a 2) z pohľadu eticko-medicínskeho, poukazujúceho na vážne nedostatky procesu vykonávania sterilizácií z legislatívneho a eticko-medicínskeho hľadiska, s výrazným dôrazom na princíp informovaného súhlasu.  Zdôraznila potrebu urýchleného vyšetrenia a uzavretia najmenej 3 prípadov neplnoletých žien, pričom zúčastneným pripomenula pripravovanú návštevu poslankyne Parlamentného Zhromaždenia Rady Európy  p. McCafferty, ktorá sa uskutoční 8.-13.5.2003, a potrebu prezentovania výsledkov konania štátnych orgánov v nadväznosti na to, že vyšetrovanie už prebieha 4 mesiace.  Zároveň krátko informovala o stretnutí autoriek správy Telo i duša na Generálnej Prokuratúre SR, v ktorom autorky zdôraznili eticko-medicínsku stránku problematiky.

Opakovaná verejná výzva polície potenciálnym obetiam uverejnená v rómskych periodikách – Romano nevo ľil, 28.apríl 2003 
Hovorca sekcie justičnej polície PZ sa dňa 28. apríla 2003 obrátil na editorku rómskeho periodika ( bilingválneho, rómsko–slovenského ) p. D. H–Š. so žiadosťou o uverejnenie výzvy adresovanej potenciálnym obetiam údajných protizákonných sterilizácií.

Informácia Ministerstva vnútra SR o údajnej sterilizácii rómskych žien v Slovenskej republike – 30.apríl 2003
Dňa 30.apríla 2003 minister vnútra SR, Vladimír Palko, predložil na rokovanie vlády SR informáciu o stave vyšetrovania, o prijatých opatreniach na zabezpečenie efektívneho vykonania trestného konania, a o vykonaných procesných úkonoch. Materiál poukazoval i na problémy spojené s vyšetrovaním, najmä na tie , ktoré ovplyvňujú rýchlosť vyšetrovania. Správu nebolo možné sprístupniť ani zverejniť na základe dôvodov uvedených v § 11 ods. 1 písm. d) zákona č.211/ 2000 Z.z. o slobodnom prístupe k informáciám a o zmene a doplnení niektorých zákonov, pretože išlo o rozhodovaciu činnosť súdov a orgánov činných v trestnom konaní. Informácia obsahovala údaje o stave vyšetrovania, ktoré nebolo ukončené, a ich zverejnenie a sprístupnenie by bolo mohlo zmariť vyšetrovanie.

Prieskumná návšteva britskej poslankyne a podpredsedníčky Výboru Parlamentného zhromaždenia Rady Európy pre sociálne veci, zdravie a rodinu, ktorá sa uskutočnila na pozvanie podpredsedu vlády SR Pála Csákyho v dňoch 8. až 13. mája 2003 
Ch. McCafferty navštívila Slovensko, aby preskúmala otázky ľudských práv, ktorými sa zaoberala správa „Telo i duša“ o údajnej sterilizácii rómskych žien na východnom Slovensku. Navštívila nemocnice a rómske osady v blízkosti Košíc a stretla sa s podpredsedom vlády SR p. Pálom Csákym, vedúcim Delegácie Európskej komisie v Bratislave, s členmi slovenského parlamentu, so zástupcami Generálnej prokuratúry SR, Ministerstva vnútra SR, s vedúcou špecializovaného vyšetrovacieho tímu, so zdravotníckymi odborníkmi, s právnikmi zainteresovanými v súdnych prípadoch, s rómskymi mimovládnymi organizáciami /MVO/ a s aktivistami v oblasti ľudských práv.  Prieskumná návšteva (z angl. fact-finding mission) ukázala, že síce neexistuje zjavná vládna politika zameraná na sterilizáciu Rómov, avšak poukázala na celý rad nedostatkov.  (celá správa a odporúčania poslankyne CH. McCafferty v prílohe materiálu).

Prieskumno – študijná cesta poslancov Európskeho Parlamentu na Slovensko v dňoch 5. –10. mája 2003
V nadväznosti na správu Telo i duša navštívili Slovensko traja poslanci národných parlamentov členských krajín EU : Írsko, Španielsko, Rakúsko a poslankyňa Európskeho parlamentu pani Ulla Sandbaek. Navštívili osady na východnom Slovensku, rozprávali sa s niekoľkými rómskymi ženami, poslanci navštívili aj niekoľko nemocníc, v ktorých sa zamerali na prieskum podmienok starostlivosti, skúmali aj dôvody sťaženého prístupu k zdravotnej dokumentácii. V priebehu jedného dňa návštevy  ( 9.mája 2003), poslanci sa stretli s podpredsedom vlády SR Pálom Csákym, so zástupcami Ministerstva zdravotníctva SR, s poslancami slovenského Parlamentu, so splnomocnenkyňou vlády SR pre rómske komunity ako aj s predstaviteľmi Generálnej prokuratúry. V správe sa uvádzajú nasledovné zistenia: vo väčšine prípadov boli rómske ženy sterilizované bez dostatočných informácií nedodržujúc princíp informovaného súhlasu keďže nemocnice nepovažujú za svoju povinnosť plne informovať pacientky v prípadoch, kedy majú informácie podávať, resp. aj v prípadoch keď si môžu byť vedomí, že pacientka nenavštevovala prenatálnu starostlivosť, pacientky nie sú informované o stave ich reprodukčného zdravia a plnej škále dostupných antikoncepčných prostriedkov, namietal sa všeobecný nedostatok komunikácie medzi lekármi a rómskymi pacientmi/pacientkami, sterilizačná vyhláška, ktorá udáva dva cisárske rezy ako indikáciu pre sterilizáciu je veľmi problematická, postoje lekárov k rómskej populácii sú veľmi odlišné – k niektorým sa správajú s rešpektom a k niektorým nie, lekári sa cítia byť obmedzení predpismi MZ SR, ktoré neumožňujú reálny prístup pacientov k ich zdravotnej dokumentácii.
Na záver správy sú uvedené nasledovné odporúčania : nemocnice a lokálni gynekológovia by mali mať povinnosť plne informovať pacientky o všetkých aspektoch sterilizácie, aby pacientky boli schopné dať informovaný súhlas, sterilizačná vyhláška by mala byť okamžite novelizovaná, aby plne zahŕňala povinnosť informovaného súhlasu pacientky, pacientom by počas ich pobytu v nemocniciach mali byť poskytnuté kompletné informácie o všetkých lekárskych zákrokoch (najmä cisárskych rezoch), možných komplikáciách a vedľajších účinkoch ako aj potrebnej starostlivosti po hospitalizácii, navrhnúť riešenie pre situácie, keď pacientky musia skôr opustiť nemocnicu, aby sa mohli starať o iné svoje deti,  navrhnúť komplexnú stratégiu reprodukčného zdravia a novelizáciu platnej legislatívy, poskytovať bezplatnú antikoncepciu osobám na sociálnej podpore alebo s nízkym príjmom, zhromažďovať detailné štatistiky, ktoré poskytnú jasný prehľad o zdravotných podmienkach celej populácie, aj minorít , zriadiť komisiu, ktorá by sa zaoberala rozsahom sterilizačných praktík na celom území SR, a ktorá by poskytla historickú analýzu praktík , legislatíva upravujúca pristúp k zdravotnej dokumentácii by mala byť novelizovaná, aby umožnila pacientom kopírovanie ich záznamov a pristúp k dokumentácii v sprievode poverených zástupcov, resp. aby plne uznávala možnosť splnomocneného zástupcu, verejne stiahnuť trestné oznámenie/stíhanie voči autorom správy, zvýšiť rozpočet Splnomocnenkyne vlády SR pre rómske komunity (SVRK), zodpovedné rezorty by mali implementovať návrhy SVRK a vyvíjať ďalšie aktivity na riešenie problémov rómskych komunít, pripravovať analýzy dopadov zákonov na rómsku populáciu a ďalšie minority,  zvýšená pozitívna akcia je potrebná na riešenie bytovej a vzdelávacej situácie Rómov, vláda by mala školiť rómske ženy aby ďalej sprostredkovali informácie o zdraví a reprodukčnom zdraví v rómskych osadách.  

Medzinárodná konferencia „Gynekologicko-pôrodnícka a pediatrická starostlivosť a minoritné etniká na Slovensku“, Lučenec, 15.5.2003
Konferenciu zorganizovala Slovenská zdravotnícka univerzita (SZU). Prítomných bolo asi 200 odborníkov – lekárov zo SR a zahraničia, ako aj zástupcov štátnej správy, mimovládnych organizácií venujúcich sa rómskej problematike a ďalších pozvaných. Prítomný bol aj predseda Rómskeho parlamentu. Účelom konferencie bolo reagovať na najnovší vývoj, okrem iného v súvislosti s otázkou údajnej nezákonnej sterilizácie rómskych žien na východnom Slovensku (publikácia „Telo i duša“).
Odznelo 7 odborných referátov, z toho 6 z oblasti medicíny a 1 z oblasti práva. Referát z právnej oblasti predniesla americká právnička Christina Zampas z New Yorku., spoluautorka predmetnej publikácie. Jej referát - ochrana reprodukčných práv ženy – bol všeobecný  a upozorňoval na záväzky SR vyplývajúce z  medzinárodných dokumentov, najmä dohovoru o ochrane ľudských práv v oblasti biomedicíny. Ostatné vystúpenia mali vecný charakter. Nechýbala kritika predmetnej publikácie a odbornosti jej autoriek. 
Gestor konferencie, rektor SZU, ale aj iní účastníci privítali publikáciu prinajmenšom ako dokument, ktorý vyvolal diskusiu o dôležitých otázkach, ktoré treba naliehavo riešiť v súvislosti s vývojom (revízia zákona o sterilizáciách, explicitný súhlas pacienta na osobitnom tlačive a pod.). Viacerí referujúci zdôraznili, že reprodukčné práva ženy musia byť uplatňované v komplexe s ostatnými ľudskými právami, vrátane s právami dieťaťa podľa príslušných medzinárodných dohovorov. 
Minister zdravotníctva SR Rudolf Zajac zdôraznil v politickom vyhlásení, že SR by mala čerpať z amerických skúseností. Nešetril kritikou na adresu „málo vierohodnej“ predmetnej publikácie. Kritizoval autorky, ktoré odmietajú poskytnúť vyšetrovateľom potrebné údaje, z ktorých čerpali podklady pre publikáciu. Pripomenul vnútorné a medzinárodné súvislosti spojené s nastávajúcim referendom.
Konferencia pomohla k skúmaniu vyššie uvedených otázok. Predovšetkým potvrdila, že SR  aj na takejto úrovni chce diskutovať o témach, ktoré nastolila predmetná publikácia, a ktoré sú predmetom zvýšeného záujmu doma a v zahraničí. 
Poradňa pre občianske a ľudské práva a Centrum pre reprodukčné práva vydali 16.mája 2003 tlačovú správu o konferencii, v ktorej kritizovali lekárov a ich postoje, ktoré prezentovali v konferenčných príspevkoch. V tlačovej správe sa ďalej hovorilo, že vystúpenia gynekológov, či už v rámci prednášok alebo v diskusii, dokladujú, že rasové predsudky a diskriminačné postoje sú medzi gynekológmi v tejto oblasti veľmi rozšírené a hlboko zakorenené. „Táto konferencia naozaj dokazuje, že v systéme gynekologickej starostlivosti segregácia existuje“, vyjadril sa Ladislav Fízik, predseda Parlamentu Rómov a poradca ministra vnútra SR. Vo svojich postojoch gynekológovia totiž prezentovali otvorene svoje rasistické názory na rómsku komunitu a na rómske ženy zvlášť, mimo iné spochybňovali ich rozumové schopnosti a kultúrnu úroveň. Zazneli vyjadrenia typu „...je nezodpovedné stimulovať ďalšiu pôrodnosť v osadách...“ a „...je treba zaistiť vyššie finančné prostriedky na antikoncepciu a sterilizácie...“. Takéto postoje podrobne dokumentuje správa Telo i duša. Prítomní gynekológovia diskutovali i o problémoch informovaného súhlasu, pričom priamo priznali, že povinnosť informovaného súhlasu v prípadoch sterilizácií nedodržiavajú: „...tam nie je čas čokoľvek vysvetľovať, proste sa im povie, že už nebudú mať deti...“, vyjadril sa hlavný gynekológ okresu Spišská Nová Ves. Povinnosť informovaného súhlasu pritom vyžaduje od lekára vyčerpávajúcim spôsobom pacienta informovať o povahe a nevyhnutnosti zákroku a o alternatívnych možnostiach a to formu a jazykom, ktorému pacient rozumie.“

Analýza postupu vyšetrovania a odporúčania pre slovenskú vládu Poradne pre občianske a ľudské práva a Centra pre reprodukčné práva – máj 2003
Koncom mája 2003 Poradňa / POĽP/ a Centrum /CRR/ sprístupnili pre slovenské ako aj mnohé zahraničné inštitúcie materiál, v ktorom kritizujú najmä fakty ako (vybrané z materiálu) : „...vyšetrovanie nebolo vedené objektívne a dôsledne v súlade s princípmi právneho štátu a s rešpektom pre práva obetí, vyšetrujúce entity siahli k unáhleným záverom, ignorujú kľúčové skutočnosti, vytvorili pre obete atmosféru zastrašovania s tendenciou odradiť ich od dobrovoľného vystúpenia s ich sťažnosťami, nepreveruje okolnosti, za ktorých bol získaný súhlas rómskych žien, vyšetrovatelia si vyžiadali lekárske stanovisko, v ktorých prípadoch bola sterilizácia nutná – sterilizácia však nikdy nie je nevyhnutný zákrok,  prípady sterilizácií maloletých – napriek tomu, že sa potvrdili, minister vnútra tvrdí, že zo strany nemocníc a zdrav. personálu nedošlo k žiadnemu pochybeniu,  vyšetrovatelia sa zameriavajú len na niektoré nemocnice, roky 1999-2002 a vyšetrujú pritom len trestný čin genocídy , konflikt záujmov odborných znalcov – vyšetrovací tím používa aspoň jedného znalca, ktorý vo vyšetrovaní MZ dospel k tomu, že neboli porušené žiadne predpisy,  predčasné závery – vyhlásenie ministra vnútra, že neboli zistené žiadne previnenia,  kontrola MZ je nedostatočná , z ktorej sa robia neopodstatnené a nepodložené závery o nezistení trestného činu genocídy, pričom môžu nepriaznivo ovplyvniť kontrolu MZ v ďalších zariadeniach,  MZ skúmalo len prítomnosť podpisu nie informovaný súhlas pacientky,  MZ vo svojej správe priznalo 2 prípady sterilizácie maloletých, zároveň ich však vo svojich záveroch ignorovalo, MZ nepreskúmalo obvinenia z diskriminácie v zdravotníckych zariadeniach, zdravotnícke zariadenia odmietajú dostatočný prístup pacientiek k zdravotnej dokumentácii, lokálni gynekológovia odmietajú vyčísliť peňažnú hodnotu ujmy na zdraví obetí, dochádza k obťažovaniu a zastrašovaniu obetí zo strany vyšetrovateľov a k verbálnym útokom lekárov na obete, trestné oznámenie na autorky správy predstavuje pokus o zastrašovanie a obťažovanie autoriek a nepriamo aj Rómov ako aj, odvádza pozornosť od obvinení, znevažovaním správy a obťažovaním a zastrašovaním rómskych žien a ich právnikov sa slovenské úrady pokúšajú odviesť pozornosť od svojich povinností, vláda nenaznačila žiadne odhodlanie ustanoviť nezávislú komisiu...“.
Na záver predmetného materiálu Poradňa a Centrum odporúčajú:
•	v trestnom vyšetrovaní vyšetriť všetky trestné činy (celé obdobie od 1989 a všetky relevantné trestné činy, t.j. aj porušovanie práv na zdravotnú starostlivosť, fyzickú integritu a autonómiu)
•	trestne stíhať jasné porušenie zákona – aj prípady, v ktorých boli bez súhlasu zákonného zástupcu sterilizované maloleté pacientky
•	rešpektovať práva obetí pri vyšetrovaní a ich právo na dôstojné zaobchádzanie
•	kontrola MZ by mala byť dôkladná a komplexná - vyšetriť praktiky násilných a vynútených sterilizácií  v priebehu celého obdobia po 1989 a vo všetkých pôrodníckych oddeleniach, obzvlášť na východnom Slovensku
•	kontrola MZ by mala zisťovať okolnosti, za ktorých bol súhlas poskytnutý – skontrolovať súlad postupu s poskytovaním informovaného súhlasu a zároveň prešetriť dodržiavanie postupov (t.j. schválenie sterilizácie patričnou komisiou pred zákrokom)
•	MZ by malo pomocou nariadenia pre nemocnice zabezpečiť prístup k zdravotnej dokumentácii 
•	žiadať lekárov o vyčíslenie škôd - MZ, VÚC a Slovenská lekárska komora by mali vo veci sťažností proti lekárom rozhodnúť o povinnosti lekárov vyčísliť ujmu na zdraví
•	pozdvihnúť povedomie Rómov o reprodukčných právach najmä prostredníctvom stratégie vlády
•	vypracovať komplexné predpisy týkajúce sa reprodukčného zdravia založené na  rešpektovaní reprodukčných práv, vrátane práva na nediskriminačný prístup, informovaného súhlasu a komplexných informácií a služieb plánovaného rodičovstva (zahŕňajúce zákaz priamej i nepriamej rasovej segregácie a všetky ostatné formy rasovej diskriminácie, vrátane verbálnych a fyzických útokov v zdravotníckych zariadeniach a účinné sankcie voči jednotlivcom i inštitúciám)
•	verejne stiahnuť trestné oznámenie proti autorkám
•	zriadiť nezávislú komisiu pre vyšetrenie sterilizačných praktík, pozostávajúcu z nezávislých a vysoko kvalifikovaných členov občianskej spoločnosti a členov  rómskych komunít, ktorej mandátom by malo byť:
•	v plnom rozsahu vyšetriť praktiky vynútených a násilných sterilizácií v období komunizmu i po ňom
•	navrhnúť inštitucionálne a administratívne opatrenia, aby sa zabránilo opakovaniu týchto praktík
•	odporučiť finančné a iné odškodnenia pre obete.

Oficiálne listy podpredsedu vlády SR Pála Csákyho rôznym významným zahraničným predstaviteľom a diplomatom – máj, jún 2003
Po osobnom rokovaní podpredsedu vlády SR Pála Csákyho s generálnym tajomníkom Rady Európy, pánom Walterom Schwimmerom v Štrasburgu , boli do Rady Európy ako aj veľvyslancovi Európskej komisie v SR, pánovi Ericovi van der Lindenovi, zaslané oficiálne listy, v ktorých boli obaja predstavitelia informovaní o vývoji vyšetrovania kauzy údajných sterilizácií ako aj o krokoch vlády SR v predmetnej kauze.  Prílohami oboch listov boli anglické preklady rozsudkov súdov týkajúcich sa sterilizácií, vyjadrenie advokáta žalujúcej strany, ako aj stanovisko verejného ochrancu práv. Spomínané prílohy boli spolu so sprievodným listom podpredsedu vlády SR P. Csákyho zaslané na zastupiteľské orgány SR do Bruselu ako aj do Washingtonu D.C.
PPVL Pál Csáky listom reagoval na vyhlásenie kongresmana Christophera H. Smitha týkajúce sa sterilizácií na Slovensku datovaného 6.júna 2003. V liste za vládu SR, ako aj za seba osobne, Pál Csáky ubezpečil kongresmana Ch. H. Smitha o odhodlaní vlády SR objektívne vyšetriť kauzu a odstrániť nezrovnalosti slovenského zákonodarstva s medzinárodnými zmluvami, ktoré SR ratifikovala.

Vyhlásenie generálneho prokurátora SR o nenaplnení trestného činu šírenia poplašnej správy (§199) – jún 2003
Generálny prokurátor SR pre denník SME uviedol, že po vypočutí 26 svedkýň, a ak sa neobjavia ďalšie, vyšetrovanie ukončia. Taktiež zdôraznil, že pravdepodobne nedošlo k trestnému činu  šírenia poplašnej správy. V tlačovej správe Poradne pre občianske a ľudské práva zo dňa  28. júna 2003 sa uvádza, že Poradňa víta odhodlanie vlády nestíhať autorov správy prezentované v správe pre Parlamentné zhromaždenia Rady Európy, rozšírenie vyšetrovania na všetky trestné činy súvisiace so sterilizáciami, nielen genocídu, sľub vlády harmonizovať slovenskú legislatívu v oblasti zdravotnej starostlivosti s predpismi Európskej únie a s Európskym Dohovorom o ľudských právach a biomedicíne, predpokladané zavedenie štandardizovaných formulárov informovaného súhlasu a vzdelávacích programov o kultúrnej rozmanitosti pre zdravotníckych pracovníkov, ktorí prichádzajú do kontaktu s rómskymi komunitami.
Poradňa /POĽP/ kritizuje skutočnosť, že doterajšie vyšetrovanie nebolo schopné odhaliť porušenia ľudských práv, a preto vyšetrovanie vzbudzuje obavy ohľadom používaných metód. Ďalej uvádza nasledovné odporúčanie - vláda by mala vytvoriť nezávislé mechanizmy vyšetrovania, ako napr. vytvorenie špeciálnej komisie pre vyšetrovanie násilných sterilizácií, ktorej by sa zúčastnili i predstavitelia rómskych komunít a mimovládnych organizácií, Poradňa /POĽP/ vyzýva k širšiemu zapojeniu mimovládneho sektoru do prípravy legislatívy týkajúcej sa sterilizácií.

Žiadosť Centra pre reprodukčné práva vytvoriť nezávislú komisiu na prešetrenie kauzy údajných sterilizácií – júl 2003
Začiatkom júla 2003 sa pani Christina Zampas obrátila faxom na podpredsedu vlády SR Pála Csákyho so žiadosťou vytvoriť nezávislú komisiu na prešetrenie údajných sterilizácií na Slovensku. Vo faxe uvádza, že post-komunistické vlády ČR a SR nikdy verejne neodsúdili a neprešetrili sterilizačné praktiky komunistického režimu napriek hlasom mimovládynch organizácií (Charta 77) a trestným oznámeniam na začiatku 90-tych rokov,  dnešné trestné vyšetrovanie ako aj vyšetrovania MZ SR sú nedostatočné, lebo dospeli k unáhleným záverom,  ignorovali dôležité fakty/dôkazy,  vytvorili zastrašujúcu atmosféru, ktorou odradili potenciálne obete. Vyjadruje presvedčenie , že ani dobre vedené vyšetrovanie nebude schopné venovať sa v plnej miere povahe sterilizačných praktík a navrhnúť nápravu. Ženy - obete majú síce teoretickú možnosť obrátiť sa na súdy, ale celý proces je zdĺhavý, nákladný, dôkazné bremeno je príliš zložité a slovenské súdy opakovane preukázali neschopnosť zaoberať sa senzitívne otázkami týkajúcimi sa Rómov.
Z týchto dôvodov odporúča zriadiť komisiu na preskúmanie povahy, príčiny a miery/rozsahu praktík nedobrovoľných sterilizácií na Slovensku, ktorá  by navrhla kroky na zamedzenie podobných praktík v budúcnosti ako aj finančné a iné odškodnenie obetiam. Čo sa týka zloženia, navrhuje za členov, národných a medzinárodných expertov, ako aj zástupcov občianskej spoločnosti, mimovládnych oragnizácií a rómskych komunít. Komisia by mala byť zriadená uznesením vlády v rámci slovenského právneho systému, s právomocami skúmať dodržiavanie slovenských zákonov a medzinárodného práva, s jasne definovanými výsadami a imunitou členov, s potrebným logistickým a administratívnym a finančným zabezpečením , zriadená by mala byť s technickou a finančnou podporou medzinárodnej komunity. Kompetencie a zodpovednosť by mali byť:
•	viesť vyšetrovanie zamerané na všeobecný rámec sterilizačných praktík a predkladať jeho výsledky
•	navrhnúť systémové zmeny v zdravotníctve a právnom systéme zamedzujúce opakovanie podobných praktík v budúcnosti
•	navrhnúť schému finančného odškodnenia obetí ako aj iné formy nápravy, napr. verejné ospravedlnenie vlády, rehabilitácia v prípadoch kde to je možné, psychologické poradenstvo, atď.
•	navrhnúť systém prijímania sťažností, ktorý by zabezpečoval utajenie identít obetí a predchádzal tak ich stigmatizácii alebo osobným útokom
-	mandát komisie by mal jasne definovať komisiou prešetrované činy (všetky činy spojené so sterilizáciami), geografický a časový rozsah prešetrovania (zahŕňajúc obdobie komunizmu a celé Slovensko) a zameranie komisie na určenie kolektívnej viny (komisia by nemala identifikovať jednotlivých vinníkov)
-	právomoci: komisia by mala mať neobmedzený prístup ku všetkým relevantným dokumentom (zahŕňajúc zdravotnú dokumentáciu, utajené dokumenty a akékoľvek iné dokumenty držané MZ, MV, MS či iným štátnym orgánom), voľný prístup ku všetkým miestam, kde by sa relevantné informácie mohli vyskytovať, a právo predvolávať akýchkoľvek svedkov (aj úradníkov štátnej správy)
-	zriadenie komisie by malo byť verejne deklarované a komisia by si mala uchovať autonómnosť pri všetkej svojej činnosti
-	úspech komisie „bude závisieť na výbere uznávaných a kompetentných národných a medzinárodných členov ako aj na jej schopnosti/možnosti mať neobmedzený prístup k informáciám
PPVL Pál Csáky po konzultáciách s Výborom NR SR pre ľudské práva, národnosti a postavenie žien a inými expertmi vytvorenie komisie zatiaľ neinicioval.

Písomné pripomienky Európskeho centra pre práva Rómov (ERRC) pred Výborom OSN pre ľudské práva - 11. júla 2003
Európske centrum pre práva Rómov (ERRC) sa obrátilo počas rokovania na Výbor OSN pre ľudské práva s nasledovnými informáciami ku kauze údajných sterilizácií :
•	nebola zriadená nezávislá vyšetrovacia komisia,
•	neexistuje jasný mechanizmus odškodnenia obetí, ani terajších ani z minulosti
•	existujú závažné podozrenie, že politika komunistického režimu poskytujúca finančnú úhradu za dobrovoľné sterilizácie bola špecificky namierená proti Rómom – tieto ženy doposiaľ neboli akýmkoľvek spôsobom odškodnené
•	zodpovedné orgány a zdravotnícky personál zabraňuje pacientom v prístupe k ich zdravotnej dokumentácii
•	stáva sa, že pacientke je dovolený prístup k dokumentácii len samotnej, t.j. bez sprievodu právneho zástupcu, resp. jej nie je dovolené robiť si fotokópie častí dokumentácie – potenciálnym žalobkyniam sa tak bráni efektívne pristupovať k informáciám obsiahnutým v dokumentácii
•	vyšetrovanie sa zameralo len na prítomnosť podpisu a nie na podmienky, v ktorých bol poskytnutý, resp. či boli splnené všetky podmienky informovaného súhlasu
•	vo väčšine prípadov sa v zdravotnej dokumentácii nachádza podpis, ale prieskum ERRC spochybňuje spôsob akým bol získaný (pod nátlakom, bez vysvetlenia, po samotnej procedúre, v narkóze, počas pôrodu alebo inom stave kedy pacientka nebola schopná dať plný informovaný súhlas, po nepravdivom informovaní, že viaceré cisárske rezy budú mať fatálne následky)
•	lekári často pacientkám nepodali kompletné informácie, resp. vyžadovali súhlas s dokumentom, ktorým pacientka nerozumela, alebo ktorý bol v jazyku, ktorý neovládala
•	lekári taktiež často nevysvetlili procedúru ani jej následky, čoho dôsledok bol súhlas pacientiek na základe nepravdivých predpokladov (t.j. že sterilizácia je dočasná, napraviteľná, že sa týka len terajšej, nie budúcej schopnosti mať deti)
ERRC vyjadrilo nasledovné odporúčania:
•	verejne priznať a odsúdiť praktiky násilných sterilizácií,
•	zriadiť nezávislý orgán na úplné a nestranné vyšetrenie podozrení z násilných sterilizácií,
•	trestne stíhať všetkých zodpovedných,
•	vytvoriť jednoduché (ľahko pochopiteľné) administratívne procedúry na odškodnenie obetí, zahŕňajúc obete z minulosti,
•	vytvoriť procedurálne zábrany porušovania práva na informovaný súhlas pacientov.

Spoločné prehlásenie deviatich mimovládnych organizácií zo Slovenska, Veľkej Británie, USA a Maďarska  – 22. júla 2003
Koncom júla bolo zverejnené spoločné prehlásenie deviatich mimovládnych organizácií zo Slovenska, Veľkej Británie, USA a Maďarska ( Amnesty International – Londýn, Centrum pre reprodukčné práva - New York, Európskeho strediska pre práva Rómov – Budapešť
Human Rights Watch - New York, Konzorcium Urobme to – Bratislava, Iniciatíva Ľudia proti rasizmu – Bratislava, Medzinárodná Helsinská federácia pre ľudské práva – Viedeň, Poradňa pre občianske a ľudské práva – Košice, Slovenský Helsinský výbor – Bratislava)
V spoločnom prehlásení sa kritizuje spôsob, ktorým je trestné stíhanie vedené, a odporúča sa vláde SR riešiť kľúčové problémy týkajúce sa vyšetrovacieho procesu, t.j.: vyšetriť všetky údajné nezákonné sterilizácie v období po páde komunizmu vo všetkých nemocniciach na celom Slovensku, vyšetriť všetky trestné činy súvisiace s prípadmi nezákonných sterilizácií, vrátane porušení, ktoré sa týkajú práva na zdravotnú starostlivosť, telesnú integritu a reprodukčné sebaurčenie, preskúmať podmienky, za ktorých bol udelený súhlas k sterilizácii, a nespoliehali sa len na podpis ako dôkaz súhlasu (podľa medzinárodných štandardov a medzinárodných lekárskych združení podpis samotný nie je de facto dôkazom plného a informovaného súhlasu, a takisto neexistuje žiadne priame ohrozenie zdravia, ktoré by vyžadovalo, aby lekár vykonal sterilizáciu bez plného a informovaného súhlasu pacienta, trestne stíhať tých, ktorí sú za porušenia zodpovední, vrátane sterilizácií maloletých bez súhlasu zákonných zástupcov (ako to vyžaduje slovenské právo), viesť vyšetrovanie s etnickou citlivosťou, t.j. rešpektovať princípy právneho štátu, vrátane práva obetí na dôstojné zaobchádzanie, a vytvoriť nezávislú komisiu na vyšetrovanie obvinení z nezákonných sterilizácií s podobným mandátom ako to odporúčala pani Ch. Zampas ( Centrum pre reprodukčné práva, N.Y.) vo faxe PPVL P. Csákymu začiatkom júla 2003 .

Koordinačná porada na tému údajných sterilizácií rómskych žien, 19. augusta 2003,
Úrad vlády SR
Generálna riaditeľka SĽPaM ÚV SR informovala účastníkov porady  ( splnomocnenkyňa vlády pre rómske komunity, pracovníčka Sekcie štátneho dozoru a kontroly MZ SR, hlavný odborník MZ SR pre gynekológiu, zástupca Sekcie štátneho dozoru a kontroly MZ SR, pracovníčka Odboru ľudských práv MZV SR, zástupca Sekcia justičnej polície PZ, zástupca  Sekcie ľudských práv a menšín, ÚV SR) o pripravovanom materiáli do vlády a zároveň vyjadrila potrebu prezentovať v ňom nielen konkrétne výsledky kontroly MZ SR a vyšetrovania MV SR, ale aj z nich vyplývajúce odporúčania a návrhy na nápravu situácie.
Zástupcovia MZ SR informovali, že druhá doplňujúca správa, ktorú si dodatočne vyžiadal Výbor NR SR pre ľudské práva, národnosti a postavenie žien, bola výboru zaslaná 28.5.2003.  Výbor NR SR ju prerokuje na svojom zasadnutí 2.9.2003.  Kontrola bude zároveň pokračovať, pričom zodpovednosť preberajú krajskí odborníci pre gynekológiu.
Výsledky kontroly
-	v rámci kontroly bol osobne preverený každý chorobopis za roky 1993-2002, či bola správna indikácia a či obsahoval podpísanú žiadosť – na základe kontroly nebolo potvrdené obvinenie z genocídy
-	fyzickou inšpekciou a rozhovormi s pacientkami bolo zisťované, či existujú špecializované ambulancie, izby, jedálne, atď., resp. či je rómskym pacientkám poskytovaná odlišná úroveň preventívnej zdravotnej starostlivosti – na základe kontroly nebolo potvrdené obvinenie zo segregácie v zdravotníctve
-	kontrola preukázala, že záväzné opatrenie č. 9/1972 je všeobecne dodržiavané, s výnimkou dvoch prípadov (viď nižšie), ktoré však neboli závažným porušením právnych predpisov
-	kontrola zistila dva prípady, u ktorých nebolo dodržané záväzné opatrenie č. 9/1972, pričom išlo o sterilizáciu maloletých pacientiek bez priloženého súhlasu zákonného zástupcu – podľa kontroly však v týchto prípadoch išlo o odôvodnené zákroky (medicínsky indikované a vykonávané v časovej tiesni), pri ktorých nedošlo k závažnému porušeniu právnych predpisov
-	kontrola zaznamenala, že frekvencia vykonávania sterilizácii na Slovensku klesá - v krajských nemocniciach je možné badať až 5-násobný pokles sterilizácií vykonaných (20-30 ročne).
Nápravné kroky
Centrálna etická komisia MZ SR pripravila návrh zákona, ktorý je v súčasnosti v internom pripomienkovom konaní v rámci MZ SR.  Zákon stanovuje:
-	minimálny vek na vykonanie sterilizácie – 25 rokov
-	obmedzuje rolu zdravotníckeho personálu v rozhodovaní o sterilizáciách
-	informovaný súhlas pacienta, t.j. žiadosť, v ktorej je všetko vysvetlené (vypracovaný na základe podkladov z USA)
-	úplne sa vyhýba definícii medicínskej indikácie, t.j. nepredpokladá žiadnu „životu zachraňujúcu situáciu“, ktorá by oprávňovala lekára vykonať sterilizáciu bez vytvorenia priestoru na informovaný súhlas pacientky
-	návrh predpokladá, že sterilizácia bude vo väčšine prípadov plateným lekárskym úkonom (v súčasnosti je nemocniciam preplácaných 4200-6000 Sk, skutočné náklady sú cca. 8000 Sk)
-	po schválení budú gynekológovia o novom právnom predpise informovaní prostredníctvom odborného časopisu (ktorý všetci gynekológovia dostávajú bezplatne) a na jednom z odborných stretnutí Slovenskej gynekologickej spoločnosti

Prenatálna starostlivosť
Zástupcovia MZ SR zároveň poukázali na problematiku zanedbanej prenatálnej starostlivosti.  Jedna z navrhnutých možností bola zákonom stanovená povinnosť navštevovať prenatálnu starostlivosť (v priebehu tehotenstva aspoň 8 krát).  Ďalším riešením by bola finančná motivácia lekárov za náročnejšiu starostlivosť pokiaľ sa aktívne venujú poskytovaniu prenatálnej starostlivosti pacientkám z rómskych osád.  Pracovníčka MZ SR navrhla, že by bolo vhodné, aby PPVL P. Csáky iniciatívne upozornil ministra zdravotníctva SR R. Zajaca na potrebu zapracovať prenatálnu a dispenzárnu starostlivosť do noviel zákonov pripravovaných v súčasnosti na MZ SR.
Prístup k zdravotnej dokumentácii
V otázke prístupu k zdravotnej dokumentácii, ktorá vychádza z §16 zákona č. 277/1994 Z. z. o zdravotnej starostlivosti si je MZ SR taktiež vedomé nedostatkov a pripravuje sa novelizácia právneho stavu.  Problematická je najmä možnosť nahliadnutia do zdravotnej dokumentácie splnomocneným právnym zástupcom (napr. v prípade negramotnej pacientky) ako aj možnosť robiť si kópie dokumentov zo zdravotnej dokumentácii.
Povinnosť lekára podať informácie
Potrebné zapracovať do zákona o liečebnom poriadku.
Bodovanie spôsobenej ujmy
Zástupcovia MZ SR prezentovali stanovisko (v nadväznosti na sťažnosť Poradne), že vypracovaniu znaleckého posudku (lekárskeho posudku a bodového ohodnotenie bolesti a sťaženia spoločenského uplatnenia) musí predchádzať žaloba, na základe ktorej súd požiada o dodanie posudku.
Účastníci porady sa zhodli, že  zakomponovanie otázok informovaného súhlasu pacienta, prístupu k zdravotnej dokumentácii (splnomocnený právny zástupca a možnosť vyhotovenia kópií častí dokumentácie) ako aj prenatálnej starostlivosti v rámci systémovej novelizácie právnych noriem upravujúcich zdravotnú starostlivosť budú sledovať v pripravovaných zákonoch.
Zástupca Sekcie justičnej polície PZ informoval o pokroku v procesných úkonoch v rámci vyšetrovania, ktoré je stále klasifikované ako vyšetrovanie možného trestného činu genocídia.  Vypočutých bolo cca. 40 potenciálnych poškodených a vyšetrovanie je v štádiu, v ktorom už je potrebné vykonať len posledné vyšetrovacie úkony.  Všetky úkony okrem dodania znaleckého posudku budú vykonané v týždni 18.-22. augusta 2003.  Pokiaľ by znalecký posudok, ktorý vypracovávajú experti MZ SR, bol dodaný do konca augusta 2003, mohlo by vyšetrovanie byť skompletizované a postúpené prokuratúre v priebehu septembra 2003.  Zástupca Sekcie justičnej polície PZ zároveň informoval, že dozorujúci prokurátor priebežne kladne hodnotí vyšetrovanie a dáva vyšetrovateľom záväzné pokyny.
Zástupca Sekcie justičnej polície PZ ďalej informoval, že v 6 prípadoch poškodené vypovedali také skutočnosti, že je potrebné zhromaždiť ďalšie dôkazy, ktoré by ich výpoveď potvrdili alebo vyvrátili.  V týchto prípadoch nie je možné vylúčiť ani porušenie záväznej smernice Ministerstva zdravotníctva č.  9/1972 vykonávanie sterilizácie (napr. sterilizácia vykonaná na osobe  mladšej, ako 18 rokov bez vyjadrenia sa zákonného zástupcu).  Dôležitým pre rozhodovanie budú pre vyšetrovateľov závery znaleckého posudku, pričom nie je vylúčené po zistení, že bol spáchaný trestný čin, vznesenie obvinenia konkrétnej osobe, prípadne vydanie uznesenia o zastavení trestného stíhania alebo o postúpení veci (napr. v prípade  zistenia porušenia niektorého  ustanovenia smernice 9/1972, a to v tom prípade, že bude preukázané, že nejde o trestný čin, ale o skutok, ktorý by mohol iný orgán prejednať ako priestupok, iný správny delikt, disciplinárne previnenie alebo kárne previnenie).  Takéto formálne porušenie by bolo možné odstúpiť na riešenie MZ SR.  Súčasne uviedol, že v prípade, ak vyšetrovatelia zistia v priebehu vyšetrovania, že bol spáchaný aj iný trestný čin,  musia  ex offo vo veci konať.  Tieto trestné činy (ide o trestné činy sexuálneho zneužívania podľa § 242 Trestného zákona) budú odstúpené  na  realizáciu z dôvodu vecnej a miestnej príslušnosti  konkrétnym úradom justičnej polície PZ.
Generálna riaditeľka Sekcie / SĽPaM ÚVSR/ na záver koordinačného stretnutia zhrnula nasledovné riziká vyplývajúce z blížiaceho sa uzavretia kontroly MZ SR a ukončenia vyšetrovania MV SR:
1)	V zahranično-politickom kontexte bude vyšetrovanie v uvedenej trestnej veci údajných sterilizácií rómskych žien ukončené pred vydaním záverečnej hodnotiacej správy EK o Slovensku v novembri 2003.  Dôležitým zahranično-politickým aspektom je vysoký záujem prejavovaný zo strany vysokých predstaviteľov EÚ (komisár G. Verheugen, predseda EP P. Cox, spravodajca EP Wiersma, atď.) o spôsob akým sú slovenské orgány schopné vysporiadať sa s obvineniami.  MZV SR preto musí vyvinúť maximálne úsilie, aby bola jasne komunikovaná adekvátnosť reakcie slovenských orgánov na obvinenia z údajných sterilizácií do zahraničia.
2)	Jedna z najzávažnejších kritík v priebehu vyšetrovania sa týkala nečinnosti slovenských orgánov v prípadoch sterilizácii maloletých pacientiek bez súhlasu zákonných zástupcov, ktoré boli priznané aj v prvej správe MZ SR predloženej Výboru NR SR pre ľudské práva, národnosti a postavenie žien už v marci 2003.  Pokiaľ však jediným výsledkom vyšetrovania sterilizácie maloletých pacientiek bude vyšetrovanie ich partnerov za zneužitie maloletej osoby, je opodstatnené očakávať spochybnenie celého vyšetrovacieho procesu, ktorý nevyvodil akékoľvek dôsledky voči zodpovedným lekárom za pochybenia, ktorú priznáva aj marcová správa MZ SR, a zároveň viktimizoval obete, resp. ich blízke osoby.
3)	Kontrola MZ SR a vyšetrovanie MV SR jasne ukázali nedostatky legislatívy v oblasti sterilizácií.  Keďže sú však slovenské orgány aktívne vo veci už viac ako 7 mesiacov, výsledkom celého procesu nemôžu byť len návrhy potrebných legislatívnych zmien, ale aj konkrétne kroky podniknuté na nápravu situácie vyplývajúcej z nedostatočného legislatívneho prostredia.  Záverečná správa preto nemôže obsahovať len návrhy na potrebné zmeny, ale aj konkrétne kroky (napr. konkrétne návrhy právnych noriem, resp. ich noviel, ktoré MZ SR predložilo do medzirezortného pripomienkového konania).  V opačnom prípade sa Slovensko vystavuje možnej oprávnenej kritike, že slovenské orgány síce pripúšťajú nevyhovujúci právny stav, ale nekonajú vo veci jeho nápravy.
4)	Od začiatku prešetrovania obvinení bola vždy veľmi dôrazne vyzdvihovaná potreba nestrannosti odborníkov, ktorí sú do neho zapojení (príkladom čoho bolo aj zriadenie špecializovaného vyšetrovacieho tímu).  Už v máji 2003 upozorňovala Poradňa /POĽP/ vo svojom stanovisku na konflikt záujmu, ktorý vyplýva z prejudikovania výsledkov vyšetrovania zverejnením predbežnej správy MZ SR.  Pokiaľ bude znalecký posudok pre potreby vyšetrovania MV SR vypracovaný aj hlavným odborníkom MZ SR, ktorý niekoľko krát verejne deklaroval nielen svoju angažovanosť v kontrole MZ SR, ale sa aj stotožnil s jej výsledkami (t.j. zamietnutím obvinení), bude zásadným spôsobom ohrozená nestrannosť vyšetrovania a jeho výsledkov.

Stretnutie  so zástupcami Generálnej Prokuratúry SR na tému údajných sterilizácií rómskych žien, 21. augusta 2003, ÚV SR
Na stretnutí generálna riaditeľka SĽPaM ÚVSR informovala zástupcov Generálnej prokuratúry SR o výsledkoch koordinačnej porady z 19.8.2003, najmä o niektorých rizikách, ktoré na nej boli identifikované. Z pohľadu dozorujúceho prokurátora vyšetrovanie má uspokojivý priebeh a zároveň reagoval na prezentované riziká:
1)	Povinnosť oznámiť podozrenie z trestného činu vyplýva vyšetrovateľom zo zákona a nemožno ju akýmkoľvek spôsobom obchádzať.  Ako dozorujúci prokurátor podporil názor vyšetrovacieho tímu, že informácia o zneužití maloletej osoby bude musieť byť tímom postúpená príslušným vyšetrovateľom.
2)	GP zdieľa názor, že vyšetrovanie MV SR poukázalo na nedostatky v právnej úprave sterilizácii a súvisiacich otázok.  Vyjadril presvedčenie, že by v tejto otázke malo podniknúť kroky MZ SR, resp. MS SR, a že konečná správa prokurátora bude obsahovať aj jasné poukázanie na nedostatočnosť niektorých právnych úprav.
3)	V prípade hlavného odborníka MZ SR nemožno hovoriť o konflikte záujmov, keďže znalecký posudok nebol zadávaný konkrétnej osobe, ale inštitúcii, ktorá si na to menovala tím odborníkov.  Zodpovednosť za posudok v konečnom dôsledku nesie inštitúcia a poverená osoba, a preto spolupráca hlavného gynekológa nemôže byť prekážkou pre nestranné vyhotovenie posudku. Dozorujúci prokurátor zároveň podotkol, že slovenský právny poriadok nevyžaduje nestrannosť súdnych znalcov, keďže to nie sú osoby, ktoré meritórne rozhodujú o veciach.
Dozorujúci prokurátor zároveň zdôraznil svoje presvedčenie, že celý proces vyšetrovania prebieha podľa zákona a vyšetrovanie bude ukončené spôsobom, ktorý nedovolí pochybovať o jeho súlade s dnes platnými právnymi predpismi.  Deklaroval, že konečná správa z vyšetrovania bude kompletne sumarizovať všetky zistenia a potrebné opatrenia na nápravu.

17.  schôdza Výboru Národnej rady Slovenskej republiky pre ľudské práva, národnosti a postavenie žien, 2. septembra 2003
Schôdzu viedol predseda výboru p. László Nagy. V bode 6,  počas pre verejnosť uzavretého rokovania, Výbor prerokoval Správu o výsledkoch konania Sekcie štátneho dozoru a kontroly MZ SR z prešetrenia údajov, ktoré sa nachádzajú v správe mimovládnych organizácií „Telo i duša“ a informácia zástupcov Ministerstva vnútra SR a Generálnej prokuratúry SR o priebehu vyšetrovania začatého na základe trestných oznámení. Správu o výsledkoch konania Sekcie štátneho dozoru a kontroly MZ SR z prešetrenia údajov, ktoré sa nachádzajú v správe mimovládnych organizácií „Telo i duša“ a informácia zástupcov Ministerstva vnútra SR a Generálnej prokuratúry SR o priebehu vyšetrovania začatého na základe trestných oznámení uviedol predseda výboru László Nagy. Prítomní boli: minister zdravotníctva SR Rudolf Zajac, generálna riaditeľka sekcie ľudských práv a menšín ÚVSR , generálny riaditeľ sekcie justičnej polície PZ MV SR, dozorujúci prokurátor , vedúca vyšetrovacieho tímu PZ. Predseda Výboru NR SR zhrnul obsah predloženej správy, uviedol ohlasy zo zahraničia. Správu odôvodnil minister zdravotníctva SR Rudolf Zajac. Po ministrovi zdravotníctva vystúpila generálna riaditeľka SĽPaM ÚV SR .  Na základe požiadavky generálneho riaditeľa SJP PZ ďalšie rokovanie výboru bolo neverejné. 

Návšteva delegácie z Úradu komisára Rady Európy pre ľudské práva pána Alvara Gilla-Roblesa, 22.- 24.septembra 2003
Návšteva delegácie z Úradu komisára sa uskutočnila ako následná / z angl.follow-up/ k návšteve Komisára Roblesa na Slovensku v roku 2001.  Témou rozhovorov bol vývoj v oblasti ochrany a podpory ľudských práv v SR od roku 2001.  Pôvodný zámer komisára uskutočniť v SR osobnú návštevu bol podmienený aj kauzou údajných násilných sterilizácií rómskych žien na východnom Slovensku.  Vzhľadom na pozitívny vývoj situácie, resp. vzhľadom na kroky, ktoré podnikla vláda SR v predmetnej veci, navštívila SR delegácia pozostávajúca zo zástupcu riaditeľa Úradu komisára p. Markusa Jaegera a pracovníkov úradu komisára p. Satu Suikkari a p. Ignacia Pereza Cladentey.
Delegácia sa stretla s členmi Výboru NR SR pre ľudské práva, národnosti a postavenie žien, splnomocnenkyňou vlády pre rómske komunity, verejným ochrancom práv ako aj zástupcami MZV SR, MZ SR, MV SR, GP SR, MS SR, MPSVR SR a SĽPaM ÚV SR.  S výnimkou stretnutia s verejným ochrancom práv a zástupcami MS SR a MPSVR SR bola téma údajných sterilizácií rómskych žien otvorená delegáciou Úradu komisára na každom stretnutí.
Na stretnutí s členmi výboru NR SR, tlmočila delegácia návrh Komisára Roblesa „aby SR prevzala všeobecnú zodpovednosť za vykonávanie nezákonných sterilizácií a upustila tak od dokazovania zodpovednosti jednotlivcov“.  Podľa delegácie z Úradu komisára by Slovenská republika tak „vyslala znepokojenému zahraničiu pozitívny signál“.  Delegácia zároveň uviedla príklady krajín čeliacich podobnému problému, ktoré poskytli obetiam finančné odškodnenie.  Vo svojej odpovedi predseda Výboru NR SR L. Nagy zdôraznil dôležitosť konkrétnych opatrení a nie demonštratívnej zodpovednosti.  Poukázal pritom na viac ako 30 odporúčaní adresovaných jednotlivým rezortom, ktoré výbor schválil.  Zároveň vyjadril svoje presvedčenie, že v SR nedošlo ku genocíde, no mohlo dôjsť k pochybeniam lekárov v prípade maloletých pacientiek, kde pravdepodobne budú postihnutí lekári i partneri maloletých .
Na stretnutí so zástupcami MZ SR sa delegácia zaujímala o informácie týkajúce sa štandardov informovaného súhlasu v SR a o zabezpečení prístupu k zdravotnej starostlivosti.  Zástupcovia MZ SR informovali delegáciu o pripravovanej novele zákona o zdravotnej starostlivosti ako aj novej pripravovanej smernici o vykonávaní sterilizácií.
Na stretnutí so zástupcami MZV SR malo byť hlavnou témou zhodnotenie návštevy delegácie Komisára v SR, no diskutovalo sa predovšetkým o kauze údajných nezákonných sterilizácií rómskych žien v SR. V tejto súvislosti delegácia odporučila stretnutie poslancov za SR v Parlamentnom zhromaždení RE s Komisárom Roblesom, na ktorom by  prediskutovali problematiku sterilizácií.
Delegácia zároveň odporučila nezužovať otázku vyšetrovania len na výsledok trestného alebo občianskeho súdneho konania.  Podľa zástupcov komisára je v hre širší problém, a to sterilizácia akýchkoľvek žien preukázateľne uskutočňovaná v SR na základe vykonávacích predpisov upravujúcich sterilizácie, ktoré sú v rozpore s európskym a medzinárodným právnym ponímaním, a predovšetkým bez riadneho udeleného súhlasu postihnutých žien (z angl. informed consent). Možno teda hovoriť o nedbalostnom administratívnom zavinení slovenských orgánov (z angl. omission), ktoré by mali urobiť príslušnú nápravu. 
Podľa názoru delegácie by SR preto oficiálne mohla prevziať politickú a administratívnu zodpovednosť, napríklad tým, že verejne deklaruje ľútosť nad tým čo sa v minulosti stalo a informuje o podniknutej náprave (legislatíva, zmena interných lekárskych predpisov, podpora nemocniciam a pod.).  Zároveň by bolo prospešné prekročiť rámec čisto právnej zodpovednosti a prevziať politickú zodpovednosť tam kde právo nie je v stave uspokojivo napraviť existujúcu situáciu. Súčasťou takéhoto postupu by mala byť určitá náhrada vo forme morálnej satisfakcie a tiež určitej finančnej kompenzácie obetiam (existujú príklady z USA alebo zo Švédska). 
Popri týchto krokoch však podľa názoru delegácie treba dokončiť úradné vyšetrovanie a prebiehajúce trestné a občianskoprávne súdne konania bez ohľadu na to aký bude ich výsledok aby právo jednotlivca (lekára alebo údajnej obete) hľadať nápravu pred súdom nebolo porušené.  Delegácia na záver tlmočila názor, že vytvorenie nezávislej vyšetrovacej komisie, tak ako to navrhujú niektoré mimovládne organizácie , je zjavne predčasné.

Zastavenie trestného stíhania Krajským úradom justičnej polície PZ Žilina - 24. októbra 2003
Dňa 24.októbra 2003,  Krajský úrad justičnej polície PZ Žilina,  uznesením podľa par. 172 odstavec 1 písmeno a)  Trestného poriadku, zastavil trestné stíhanie vo veci trestného činu genocídia podľa par. 259 odstavec 1 písmeno b) Trestného zákona ( ČVS: KUJP – 15/ OVVK-2003) . Podľa uznesenia je nepochybné, že sa nestal skutok, pre ktorý sa trestné stíhanie viedlo. Proti uzneseniu je prípustná sťažnosť, ktorú je možné podať do troch dní od jeho doručenia u vyšetrovateľa Policajného zboru. Sťažnosť má odkladný účinok.